ચૂંટણીની હવા અને તૈયારી શરૂ થઈ રહી છે ત્યારે એક વિવાદ પણ થઈ રહ્યો છેઃ લોકસભા અને રાજ્યોની વિધાનસભાઓની ચૂંટણી સમાંતર – એકસાથે થઈ શકે કે નહિ? અને જરૂરી છે કે નહિ? કેન્દ્રમાં 2014માં એનડીએની સરકાર આવ્યા પછી અને વડા પ્રધાન નરેન્દ્ર મોદીનો પ્રભાવ દેશવ્યાપી છવાયા પછી આ ચર્ચા શરૂ થઈ છે. તાત્કાલિક તો ચાર રાજ્યોની વિધાનસભાઓ અને લોકસભાની ચૂંટણી લગોલગ હોવાથી એકસાથે થવાની શક્યતા વધુ છે. પણ આ પછી દેશભરમાં – એક રાષ્ટ્ર – એક ચૂંટણી થઈ શકે ખરી? કોંગ્રેસ અને અન્ય કેટલાક (બધા જ નહિ) પ્રાદેશિક પક્ષોનો વિરોધ છે. નરેન્દ્ર મોદીના પ્રભાવથી ઉત્તર પ્રદેશ વિધાનસભામાં ભાજપને અભૂતપૂર્વ બહુમતી મળ્યા પછી પ્રાદેશિક નેતાઓની સત્તા ઓસરી રહી છે અને દેશભરમાં એક પક્ષ – એનડીએ – અર્થાત્ ભાજપની સરકાર આવે એવી સ્થિતિ છે. આ સ્થિતિ ટાળવા માટે મહાગઠબંધનના પ્રયાસ થઈ રહ્યા છે અને સમાંતર ચૂંટણીનો વિરોધ થાય છે. ભૂતકાળમાં જવાહરલાલ નેહરુ પછી ઇન્દિરા ગાંધી અને હવે નરેન્દ્ર મોદી એકમાત્ર નેતાના નામે ચૂંટણી થાય તો? એક રાષ્ટ્ર એક ચૂંટણી એક નેતાના નામે જિતાય છે અને જીતી શકાય છે.